## Pravilnik o proračunskom nadzoru i unutarnjem nadzoru

### NN 92/1996 (30.10.1996.), Pravilnik o proračunskom nadzoru i unutarnjem nadzoru

# **MINISTARSTVO FINANCIJA**

Na temelju članka 54. stavka 2., a u svezi sa člankom 38. stavkom 4.
Zakona o proračunu ("Narodne novine", broj 92/94.), ministar financija
donosi

## **PRAVILNIK**

### **O PRORAČUNSKOM NADZORU I UNUTARNJEM NADZORU**

I. OPĆE ODREDBE

Članak 1.

(1) Pravilnikom o proračunskom nadzoru i unutarnjem nadzoru (u daljnjem
tekstu: Pravilnik) uređuju se ciljevi, djelokrug, sadržaj, način i uvjeti
obavljanja nadzora te se utvrđuju odgovorne osobe.

(2) U smislu ovog Pravilnika, pojedini izrazi imaju sljedeća značenja:

1. *ciljevi nadzora* jesu ciljevi posebne kontrole što ih valja
odrediti ili utvrditi za svaku aktivnost organizacijske jedinice koji,
u okviru općih ciljeva, moraju biti svrsishodni,

2. *inspektor proračunskog nadzora* jest osoba koja obavlja proračunski
nadzor,

3. *inspektor unutarnjeg nadzora* jest osoba koja obavlja unutarnji
nadzor,

4. *organizacijska jedinica* jest jedinica gdje se obavlja proračunski
nadzor ili unutarnji nadzor, koja može biti ministarstvo i drugo tijelo
državne uprave ili državne vlasti, izvanproračunski fond na razini države,
jedinica lokalne samouprave i uprave javno poduzeće ili druga jedinica
korisnik sredstava državnog proračuna,

5. *proračunski nadzor* obuhvaća pregled, provjeru i kontrolu računovodstvenih
i financijskih dokumenata, kojemu je cilj utvrditi jesu li se proračunska
sredstva koristila na način, u visini i u vrijeme kako je utvrdio Sabor
Republike Hrvatske odnosno nadležno tijelo jedinice lokalne samouprave
i uprave.

Članak 2.

Proračunski nadzor ustrojava Uprava za izvršavanje državnog proračuna
Ministarstva financija.

Članak 3.

(1) Proračunski nadzor, u smislu ovoga Pravilnika, obavljaju ovlašteni
službenici Ministarstva financija.

(2) Proračunski nadzor može se obavljati u svim organizacijskim jedinicama
korisnika državnog proračuna, izvanproračunskim fondovima na razini države,
jedinicama lokalne samouprave i uprave nad korištenjem sredstava državnog
proračuna, te u javnim i drugim poduzećima koja koriste sredstva državnog
proračuna.

Članak 4.

(1) Unutarnji nadzor obavljaju službenici organizacijske jedinice.

(2) Za ustroj, provedbu te djelotvorno i učinkovito obavljanje unutarnjeg
nadzora odgovoran je čelnik organizacijske jedinice.

(3) Čelnik organizacijske jedinice ustrojava unutarnji nadzor od dana
primjene ovoga Pravilnika, u pravilu od službenika organizacijske jedinice.

II. CILJEVI PRORAČUNSKOG NADZORA I UNUTARNJEG NADZORA

Članak 5.

Ciljevi proračunskog nadzora i unutarnjeg nadzora jesu:

1. unapređenje djelatnosti i poslovanja organizacijske jedinice,

2. zaštita resursa protiv gubitka zbog upropaštavanja, zlouporabe, pogrešnog
upravljanja, pogrešaka, nepravilnosti i prijevare,

3. primjenjivanje zakona, propisa i akata donesenih na temelju njih,

4. razvoj i održavanje pouzdanih i istinitih financijskih informacija
i drugih podataka te njihovo pravodobno objavljivanje.

III. DJELOKRUG PRORAČUNSKOG NADZORA I UNUTARNJEG NADZORA

Članak 6.

(1) Proračunski nadzor i unutarnji nadzor obavljaju se radi provjere
pravilnosti korištenja proračunskih sredstava te primjenjivanja zakona
i propisa.

(2) Provjerom pravilnosti korištenja financijskih proračunskih sredstava,
u smislu stavka 1. ovoga Pravilnika, smatra se jesu li se odnosno namjeravaju
li se proračunska sredstva koristiti u visini, za namjene i u vrijeme kako
je utvrđeno državnim proračunom odnosno proračunom jedinice lokalne samouprave
i uprave.

(3) Provjerom primjenjivanja zakona i propisa, u smislu stavka 1. ovoga
Pravilnika, smatra se provjera primjenjivanja zakona i drugih propisa koji
su u izravnoj ili neizravnoj svezi s proračunskim sredstvima te provjera
primjenjivanja zakona i drugih propisa koji su u svezi s djelatnošću organizacijske
jedinice.

Članak 7.

(1) Proračunski nadzor i unutarnji nadzor se obavljaju neprekidno nad
poslovanjem u tekućoj fiskalnoj godini, a po potrebi i za proteklo vremensko
razdoblje nad poslovanjem organizacijske jedinice.

(2) Proračunski nadzor i unutarnji nadzor mogu se obavljati i prije
nego što bude obavljena neka transakcija ili je evidentiran poslovni događaj.

Članak 8.

(1) Odluku o jedinici gdje će se obaviti proračunski nadzor, njegovu
obujmu i vrsti donosi zamjenik ministra financija ili osoba koju on ovlasti.

(2) Odluka iz stavka 1. ovoga članka u pravilu se donosi u pisanom obliku,
a iznimno i usmeno.

Članak 9.

(1) Odgovorna osoba za unutarnji nadzor obvezna je redovito jednom mjesečno
čelnika organizacijske jedinice sažeto u pisanom obliku izvijestiti o svojim
zapažanjima o predmetima unutarnjeg nadzora.

(2) Odgovorna osoba za unutarnji nadzor obvezna je upozoriti čelnika
organizacijske jedinice i prije obavljene transakcije ili poslovnog događaja,
ako otkrije nepravilnosti ili ocijeni da bi one mogle nastati.

Članak 10.

(1) Čelnici i zaposlenici organizacijske jedinice u kojoj se obavlja
proračunski nadzor obvezni su za vrijeme proračunskog nadzora inspektoru
proračunskog nadzora pružiti pomoć i staviti na raspolaganje svu potrebnu
dokumentaciju, evidencije, odluke te računovodstvene i financijske isprave.

(2) Službenici unutarnjeg nadzora organizacijske jedinice obvezni su
posebnu pomoć pružiti inspektoru proračunskog nadzora.

IV. SADRŽAJ PRORAČUNSKOG NADZORA I UNUTARNJEG NADZORA

Članak 11.

(1) Osnovni je sadržaj proračunskog nadzora i unutarnjeg nadzora provjera
pravilnosti korištenja proračunskih sredstava i primjenjivanje zakona i
propisa.

(2) Odgovorne osobe proračunskog nadzora i unutarnjeg nadzora mogu obavljati
i druge složenije poslove ako dobiju ovlast za što treba postojati pisana
odluka.

(3) Odluku o obavljanju proračunskog nadzora iz stavka 2. ovog članka
donosi zamjenik ministra financija.

(4) Odluku o obavljanju unutarnjeg nadzora iz stavka 2. ovog članka,
na osnovi posebnog programa, donosi čelnik organizacijske jedinice.

Članak 12.

(1) Proračunski nadzor samo se u posebnim uvjetima može obavljati radi
davanja ocjene o učinkovitosti ostvarenja ciljeva iz stanovita programa
za što treba postojati pisana odluka.

(2) Proračunski nadzor iz stavka 1. ovoga članka mogu obavljati samo
za to ovlaštene osobe.

(3) Odluku o provedbi proračunskog nadzora iz stavka 1. ovog članka
donosi zamjenik ministra financija.

Članak 13.

Za obavljanje proračunskog nadzora i unutarnjeg nadzora ne mogu se angažirati
vanjski stručnjaci.

V. NAČIN I UVJETI OBAVLJANJA PRORAČUNSKOG NADZORA I UNUTARNJEG
NADZORA

Članak 14.

Proračunski nadzor se obavlja, u pravilu, uz prethodnu najavu sa ciljem
da čelnici i zaposlenici organizacijske jedinice pripreme svu potrebnu
dokumentaciju, tako da nadzor bude obavljen u što kraćem vremenu.

Članak 15.

(1) Prije početka obavljanja proračunskog nadzora inspektor se proračunskog
nadzora najavljuje čelniku organizacijske jedinice i provodi odgovarajući
postupak.

(2) Pri provedbi postupka iz stavka 1. ovoga članka, inspektor proračunskog
nadzora obvezan je:

1. pokazati službenu iskaznicu,

2. izložiti osnovne namjere nadzora,

3. predočiti vremenski plan nadzora,

(3) Ako inspektor proračunskog nadzora ne postupi prema stavku 2. ovoga
članka, čelnik organizacijske jedinice nije obvezan omogućiti obavljanje
proračunskog nadzora.

Članak 16.

(1) O obavljenom proračunskom nadzoru sastavlja se zapisnik.

(2) Zapisnik iz stavka 1. ovoga članka treba sastaviti u pet primjeraka,
od kojih se jedan primjerak dostavlja čelniku organizacijske jedinice gdje
je obavljen nadzor, jedan primjerak nadležnom ministarstvu, jedan primjerak
Upravi za izvršavanje državnog proračuna te jedan primjerak Upravi za pripremu
i konsolidaciju državnog proračuna Ministarstva financija i jedan primjerak
zamjeniku ministra financija.

(3) Ako iz obavljenog nadzora proizlaze nepravilnosti i nezakonitosti
koje zadiru u krivično pravo, onda se jedan primjerak zapisnika iz stavka
1. ovoga članka dostavlja i Državnom uredu za reviziju i jedan primjerak
ministru financija.

Članak 17.

Proračunski nadzor i unutarnji nadzor međusobno surađuju i usklađuju
svoje djelovanje.

VI. ODGOVORNE OSOBE

Članak 18.

(1) Odgovorne osobe proračunskog nadzora jesu inspektori proračunskog
nadzora kao ovlašteni službenici Ministarstva financija.

(2) Odgovorne osobe unutarnjeg nadzora jesu inspektori unutranjeg nadzora
kao ovlašteni službenici organizacijske jedinice.

(3) Odgovorne osobe iz stavka 1. ovog članka imaju službene iskaznice,
koje izdaje Ministarstvo financija.

(4) Službena iskaznica iz stavka 3. ovoga članka je veličine 7x10,0
cm; na prednjoj strani sadrži grb Republike Hrvatske i tekst: "Republika
Hrvatska - Ministarstvo financija", naziv "Službena iskaznica inspektora
proračunskog nadzora" te ime i prezime inspektora proračunskog nadzora,
njegovu fotografiju (3x3,5 cm), JMBG i broj iskaznice. Na poleđini je službene
iskaznice naslov "Ovlaštenja", a potom tekst: "Nositelj ove iskaznice ovlašten
je u okviru svoje nadležnosti utvrđene zakonom i drugim propisima, pregledavati
dokumentaciju o računovodstvenom, materijalnom i financijskom poslovanju
korisnika državnog proračuna Republike Hrvatske glede zakonitosti i svrsihodnosti
uporabe proračunskih sredstava te obavljati sve poslove proračunskog nadzora
u skladu s propisima o proračunu i proračunskom nadzoru državnog proračuna
Republike Hrvatske". Ispod navedenog teksta je datum izdavanja, pečat Ministarstva
financija i potpis odgovorne osobe.

(5) Skica službene iskaznice iz stavka 3. ovog članka sastavni je dio
ovog Pravilnika.

Članak 19.

(1) Proračunski nadzor i unutarnji nadzor mogu obavljati osobe koje
ispunjavaju propisane uvjete.

(2) Uvjeti iz stavka 1. ovoga članka uređeni su zakonom kojim se uređuje
državna uprava odnosno položaj državnih službenika i namještenika te pravilnikom
ili drugim aktom o unutarnjem redu i sistematizaciji organizacijske jedinice.

VIII. KAZNENE ODREDBE

Članak 20.

(1) Kaznene mjere na odgovarajući se način primjenjuju iz Zakona o proračunu.

(2) Druge kaznene i prekršajne mjere na odgovarajući se način primjenjuju
iz drugih zakona i propisa koji uređuju to područje.

IX. PRIJELAZNE I ZAVRŠNE ODREDBE

Članak 21.

Ovaj Pravilnik stupa na snagu osmog dana od objave u "Narodnim novinama",
a primjenjuje se od 1. siječnja 1997. godine.

Klasa: 400-06/96-01/165
Urbroj: 513-06/96-1
Zagreb, 23. listopada 1996.

Ministar financija
**mr. Božo Prka,** v. r.

![](dodatni/365429.gif)

Pravilnik, NN 92/1996-1607